Kamenický, Ladislav, minister financií SR (2024-09-11):
Ďakujem pekne. Nebudem ctenú snemovňu zdržiavať s vecami, ktoré sme už tu minule diskutovali, ale chcem sa na jednej strane poďakovať kolegom, ktorých som oslovil. Ja budem mať dnes ešte významnú návštevu, ktorú musím vybaviť, a ďakujem za ústretovosť. Na jednej strane, páni, hovoríte o tom, že, hovorili ste o cukre ako o bielej smrti. Pán kolega Kišš povedal, že neje cukor. (Povedané s pobavením.) Cukor je skoro všade, ako vo veľa veciach a s tým súhlasím. A musím povedať, že nechcem sa tu hrať na doktora, že či je to zdravé, nezdravé a ak sú nejaké dôvody, prečo zavádzame túto daň, keď, pán Hajko, teda chcete, áno, je to kvôli konsolidácii, samozrejme, ale chcem druhým dychom povedať, že tú konsolidáciu skutočne nerobím to ako samoľúbi, samoľúbu záľubu, ale proste preto, lebo slovenské verejné financie sú v stave, v ktorom sa momentálne nachádzajú. Veľa hovoríte o tých ďalších opatreniach, dočkáte sa, budú. Budem povedať, že to, čo všetci hovoríte, už to tu malo byť dávno a podobne. Vzhľadom na obrovskú sumu tej, aj bezprecedentnú výšku konsolidácie, ktorú budeme robiť, nie je tak dôležité alebo tak jednoduché aj na jednej strane urobiť ten zoznam, na druhej strane to je asi ten menší problém. Väčší problém je, samozrejme, nájsť konsenzus, na ktorom ja robím, to mi zaberá oveľa viac času ako možno hovoriť o tom, že čo a aké opatrenia by sa dali urobiť. Myslím si, že sme tesne pred uzavretím tých rozhovorov a ja chcem poďakovať aj mojim kolegom koaličným, ktorí so mnou na tom robia. Ja pevne verím, že budúci týždeň predstavíme opatrenia a potom môžte hovoriť, že čo všetko sme napočítali, jak sme to napočítali, či to bolo zle, ale a to, čo ste aj povedal, pán Hajko, tie vplyvy sú rôzne, by ste sa čudovali, koľkokrát mňa kolegovia, ktorí vypočítajú vplyvy niektorých opatrení, prekvapia, ako všetko dávajú, ako všetky tie parametre, o ktorých hovoríte, zohľadňujú, aj to, že sa niekde zníži nejaká spotreba a podobné iné veci, nejaký presun do zahraničia, prípadne nejaký cezhraničný presun. Všetky tieto aspekty sú zohľadnené, ale, samozrejme, môžte si niečo napočítať a niekedy vám vyjde, že vyberiete na tom viacej a niekedy vyberiete menej. Ale myslím, že pre ministra financií na konci dňa bude dôležité, aký výsledok doručí z hľadiska tej konsolidácie, aký bude konečný deficit, ako sa nám bude vyvíjať dlh. A musím povedať, že vzhľadom na to, a o tom sa opäť málo hovorí, že všetci hovoria, čo všetko by sme mali robiť, ja hovorím, čo všetko sa nemalo robiť v roku 2023 a urobilo sa, a to je to, s čím ja momentálne bojujem. To znamená, bavíme sa o tom deficite 8,5-miliardovom, ktorý teraz treba konsolidovať. Ale, samozrejme, môžeme sa potom baviť v nejakých diskusiách televíznych o tom, že čo bolo dobré, nebolo dobré. Ja som ochotný si všetko, čo budeme prezentovať, za všetkým si stojím. My máme jasný plán o tom, ako treba konsolidovať a, samozrejme, žiadna konsolidácia nie je prechádzka ružovou záhradou, to asi nikto netvrdí a každá konsolidácia v nejakom zmysle bolí. A ja hovorím o tom, že vláda ide určite šetriť sama na sebe, to, o čom ste tu toľko rozprávali a, samozrejme, budú tu opatrenia aj na strane príjmov, aj na strane výdavkov, ale keď tu, pán Viskupič tu dnes nie je, keď som ho počúval, viete, tá suma, o ktorej sa budeme baviť, sa nedá ušetriť, zoškrtať na štáte. To už sme tu raz mali. To tu urobil pán Ódor posledne, keď predstavoval rozpočet na rok ´24. Keď ja som mal prísľub, že dostanem dva rozpočty, dostal som len ten jeden s nulovým deficitom na základe zákona o rozpočtovej zodpovednosti, ktorý si pán Ódor pripravil v podstate sám. Takže to je tá vec. Mal som prisľúbené, že dostanem nejaký realistický rozpočet, ktorý som nevidel. Samozrejme, urobili sme to veľmi rýchlo, expresne a poviem otvorene, predstavíme opatrenia a môžeme to potom rozoberať zľava doprava, ale opakujem opäť, že je to dôsledok toho, čo sa tu dialo za bývalej vlády a za tým si stojím a môžete to opakovať dokola, že sa tu niekto vyhovára. Nevyhovárame sa. Je to tak a budeme to aj potom, samozrejme, dokladovať na konkrétnych faktoch. Takže ďakujem pekne za rozpravu, aj kolegom za ústretovosť. Ak by sme natiahli ešte rozpravu, samozrejme, ja som požiadal pána ministra Suska, ktorý by prišiel ma zastúpiť, ak teda neskončíme v takom čase, prijímam pani Nadiu Calviño, šéfku EIB-čky dneska. Na hodinu vás potom opustím, ale keď budete ďalej diskutovať, ja sa potom vrátim a, samozrejme, som pripravený s vami diskutovať. Ďakujem pekne.